نظرپوښتنه: اکثر افغانان د هېواد په اړه لا خوشبینه دي
د ایشا فونډیشن یوه نوې سروې وایي چې په افغانستان کې لا هم نږدې پنځه پنځوس فیصده خلک دا ګڼي چې هیواد يې په سمه لار روان دی.
ایشیا فونډیشن دا سروې د جون او جولای په میاشتو کې د کابل په ګډون د افغانستان په څلوردیرش ولایتونو کې د نهه زره دوه سوه یو اویا ښځو او نارینو سره د مرکو په اساس ترتیب کړې ده. دا سروې ښیې چې افغانان د امنیت وروسته فساد او بیکاري د خپلو لویو ستونزو په توګه ویني. که څه هم په روان عیسوي کال کې په افغانستان کې کار و بار د ټاکنو د اوږدیدلو او د بهرنیو ځواکونو د وتلو د اندیښنو له امله په ټپه دریدلی و، خو بیاهم دا سروې وایي چې لا ۵۴. ۷ فیصده خلک دا ګڼي چې هیواد یې په سمه پرمخ درومي دا اندازه د تیرکال پرتله په راتلونکې باندې د افغانانو په باور کې نږدې درې فیصده کموالی ښیي. په سروې کې ۳۴ فیصده پوښتل شویو خپلو مرکه کوونکو ته ویلي چې په هیواد کې امنیتي وضیعت د لوې ستونزې په توګه ویني. همداشان ۲۸. ۴ فیصدو فساد او ۲۵. ۷ فیصدو بیکاري د خپلو لویو ستونزو په توګه یاده کړې ده. د ایشیا فونډیشن د افغانستان ددفتر رئیس عبدالله احمدزي ددغې سروې د اعلان په وخت خبریالانو ته وویل چې دا سروې په افغانستان کې په سوله ایزه توګه د سیاسي واک د لیږد انعکاس هم کوي. ښاغلي احمدزي وویل " د سږکال سروې د وروستي سیاسي انتقال او د بدلون لپاره د خلکو توقعات منعکس کوي. د دریو نه نږدې دوه برخې افغانان په دې هیله دي چې تیرې ټاکنې به د دوي د ژوند د ښه کیدلو سبب شي. او همداشان اکثریت پوښتل شوي په دی باور وو چې د وسلوالو مخالفانو سره د حکومت د سولې او پخلاینې پروګرام به په افغانستان کې د ثبات د زیاتیدلو سره مرسته وکړي". ښاغلي احمدزي وویل چې روان عیسوي کال د سیاسي، اقتصادي او امنیتي انتقال له امله د افغانانو لپاره یو ډیر مهم کال دی د همدې له امله په سروې کې هڅه شوې ده چې د همدغو دریو مسلو په باب د افغانانو نظر منعکس شي. دا سروې د افغانستان د جمهوري ریاست د دوهم ځل د ټاکنوڅخه وروسته ترسره شوې ده چې په ترڅ کې د پوښتل شوو کسانو نه یو اتیا پوښتنې پوښتل شوي دي. ایشیا فونډیشن د دوه زره څلورم کال را په دیخوا په افغانستان کې لس ورته سروې ترسره کړي چې په ترڅ کې په څلوردیرش ولایتونو کې د پنځه شپیته زرو ښځواو سړو سره د هغوی د هیواد د راتلونکې په باب خبرې شوي او د هغوی نظریات یې معنکس کړي دي.